Flere personer har mistet livet, efter at et tog påkørte dele af taget fra en godsvogn på Storebæltsbroen.

Det oplyser Fyns Politi i en pressemeddelelse.

- Fyns Politi kan nu bekræfte, at flere mennesker har mistet livet i togulykken på lavbroen over Storebælt. Politiet har lige nu ikke yderligere oplysninger om de dræbte eller om antallet af omkomne, skriver politiet

I første omgang lød det fra DSB, at otte personer var kommet lettere til skade, efter at toget måtte foretage en hård opbremsning.

Ulykken skete omkring 07.30 i morges, hvor lyntoget var på vej over broen til Sjælland.

Har oprettet krisecenter

Efter ulykken er der oprettet et krisecenter i Nyborg, hvor man kan modtage hjælp, hvis man har været ombord på toget.

- Politiet har oprettet et evakueringscenter i Nyborg for passagererne fra toget. Det er beliggende i Nyborg Idrætscenter, Storebæltsvej 13-14. Der vil ikke være adgang for pårørende. Der vil være et psyko-socialt beredskab til stede til at modtage og hjælpe passagerne, skriver politiet i sin pressemeddelelse.

Politiet opfordrer alle, der har været om bord i toget om at kontakte deres pårørende og oplyse, at de er ok.

Storebæltsbroen er stadig spærret efter ulykken, og der er endnu ikke nogen prognose på, hvornår den genåbner.